Is jy SA se melktertkampioen?Argieffoto. Bak jy die lekkerste melktert in die land? Of het jy ŉ geheim of twee wat jóú melktert ŉ treffer onder die soettande maak? Deeghuys se jongste kompetisie – Suid-Afrika se Melktertkampioen – is onlangs bekendgestel en die wen-melktertresep kan landwyd in dié winkels verkoop word. Die wenner van die kompetisie gaan boonop ook naamregte én tantieme vir elke melktert wat verkoop word, ontvang. Michael van Niekerk, die stigter en direkteur van Deeghuys, sê melktert is by verre die gunsteling Suid-Afrikaanse nagereg én is boonop eg-Suid-Afrikaans. “Die reuk en die geur van ŉ melktert is vir baie mense nostalgies. Melktert bring natuurlik ook gesinne saam deur die genotvolle ervaring van bak,” sê hy. Van Niekerk sê sommige geskiedkundiges meen dié gunstelinggereg het moontlik die eerste keer in 1510 gestalte gekry, as gekyk word na die bestanddele van Thomas van der Noot se resep in die boek Een notabel boexcken van cokeryen (ŉ Voortreflike boek van kookkuns). Dit is veral daarom dat Deeghuys vanjaar die melktert wil vier. Indien jy vir dié kompetisie wil inskryf, moet jy die aansoekvorm op Deeghuys se webwerf voltooi voor 21 Februarie. Twintig resepte word uit die inskrywings gekies waarna twee halfeindrondes, een in Kaapstad en een in Pretoria, met tien deelnemers elke op 25 Februarie gehou word. Vier finaliste gaan dan op 16 Maart in Kaapstad meeding vir die titel.